Det er uklart hvordan et sammenstød mellem en bus og en personbil skete.

Østergade i det centrale Aabybro er fredag formiddag spærret efter et sammenstød mellem en personbil og en bus. Billeder fra stedet viser hvordan den sorte personbil øjensynligt er kørt op bag i den store bus - med store materielle skader til følge. Den normalt trafikerede gade var som følge af uheldet totalt spærret, mens trafikken blev ledt over Nettos parkeringsplads. Det er altså muligt at passere ulykkesstedet med forsigtighed. Vagtchef ved Nordjyllands Politi Ole Buus fortæller klokken 13, at der har været flere lignende trafikuheld i landsdelen - og at de øjensynligt har årsagen til fælles: En skarp, lavthængende sol. - Så udover at opfordre til opmærksomhed i forhold til det glatte føre, kan vi også kun opfordre til agtpågivenhed på grund af solen og til at man tilpasser sin hastighed til føret.